Óhapp varð í fyrstu ferð strætisvagnsins frá Akranesi rétt upp úr klukkan sjö í morgun . Skammt norðan Grundahverfis á Kjalarnesi skall vagninn á vörubíl með tengivagni en mikil hálka er á slysstað . Hátt í 40 manns voru í strætisvagninum . Bílstjóri strætisvagnsins slasaðist lítillega og nokkrir farþegar hlutu minniháttar meiðsli . Ökumann vörubíls sakaði ekki . Miklar tafir urðu á umferð sem stöðvaðist um tíma , en núna á tíunda tímanum var hún að komast í eðlilegt horf . Strætisvagninum var ekið aftan á tengivagn vörubílsins , en um tildrög slyssins er ekki vitað enn sem komið er .